**DEFINOVANIE PRIORÍT SPPK K PLÁNU OBNOVY (NGEU)**

**(prioritizácia podľa dotazníkového prieskumu)**

**PRIORITA 1: OCHRANA A EFEKTÍVNE VYUŽÍVANIE PRÍRODNÝCH ZDROJOV**

* 1. PODPRIORITA: BUDOVANIE VODOZÁDRŽNÝCH ZARIADENÍ, ZÁVLAH A HYDROMELIORAČNÝCH KANÁLOV
	2. PODPRIORITA: INTEGROVANÁ OCHRANA PROTI ŠKODCOM (ALTERNATÍVNE METÓDY OCHRANY RASTLÍN)
	3. PODPRIORITA: PROTIERÓZNE OPATRENIA A BUDOVANIE KRAJINNÝCH PRVKOV

**PRIORITA 2: DIGITALIZÁCIA**

* 1. PODPRIORITA: DIGITALIZÁCIA PPA A ZAVEDENIE MONITOROVACÍCH KONTROL V RÁMCI SPP
	2. PODPRIORITA: VYBUDOVANIE DIGITÁLNEJ INFRAŠTRUKTÚRY, ZLEPŠENIE KVALITY A DOSTUPNOSTI DÁT A PREPOJENIE DATABÁZ (DIGITALIZÁCIA SEKTORA)

**PRIORITA 3: PRECHOD NA OBEHOVÉ HOSPODÁRSTVO** (V OBLASTI PRÍRODNÝCH ZDROJOV, BIOMASY A POTRAVÍN)

* 1. PODPRIORITA: MODERNIZÁCIA A OBNOVA V POTRAVINÁRSKOM DODÁVATEĽSKOM REŤAZCI
	2. PODPRIORITA: ZNIŽOVANIE POTRAVINOVÉHO ODPADU, LIKVIDÁCIA A ZHODNOCOVANIE ODPADOV, DOBUDOVANIE ČOV
	3. PODPRIORITA: ZNÍŽENIE ENERGETICKEJ NÁROČNOSTI ODVETVIA POĽNOHOSPODÁRSTVA A POTRAVINÁRSTVA A ZVÝŠENIE PRODUKCIE OBNOVITEĽNÝCH ZDROJOV ENERGIE
	4. PODPRIORITA: PRECHOD NA UDRŽATEĽNÉ OBALOVÉ MATERIÁLY

**PRIORITA 4: REFORMA PORADENSTVA, APLIKOVANÝ VÝSKUM**

**PRIORITA 5: KOMPLEXNÉ POZEMKOVÉ ÚPRAVY A BUDOVANIE SPOLOČNÝCH ZARIADENÍ**

**PRIORITA 6: ZALOŽENIE RIZIKOVÉHO FONDU**

**DEFINOVANIE PRIORÍT SPPK K PLÁNU OBNOVY (NGEU)**

**(prioritizácia podľa dotazníkového prieskumu)**

**PRIORITA 1: OCHRANA A EFEKTÍVNE VYUŽÍVANIE PRÍRODNÝCH ZDROJOV**

* 1. **PODPRIORITA: BUDOVANIE VODOZÁDRŽNÝCH ZARIADENÍ, ZÁVLAH A HYDROMELIORAČNÝCH KANÁLOV**

*Zdôvodnenie: Pre zmierňovanie dopadov klímy je v prípade Slovenska urgentná potreba budovania vodozádržných zariadení, závlah a hydromelioračných kanálov. Zmeny klímy menia plodinovú mapu, vlastnosti poľnohospodárskej pôdy a nakoniec aj ceny potravín v obchodoch. Ukazuje sa ako samozrejmé, že závlahové sústavy už musia byť neodmysliteľnou súčasťou poľnohospodárskej výroby vo viacerých regiónoch Slovenska. V tejto súvislosti je dôležité zabezpečiť aj dôsledný monitoring sucha a nedostatku vody. Tiež je v tomto smere potrebné dbať na ochranu vôd pred znečistením (zvlášť v CHVO).*

* 1. **PODPRIORITA: INTEGROVANÁ PROTI ŠKODCOM (ALTERNATÍVNE METÓDY OCHRANY RASTLÍN)**

*Zdôvodnenie: meniace sa choroby rastlín v dôsledku zmeny klímy, tlak na znižovanie počtu účinných látok pesticídov v EÚ podporovaný verejnou mienkou, stav životného prostredia. Európska komisia kladie dôraz na rozširovanie ekologického poľnohospodárstva – to však nie je výlučným spôsobom hospodárenia – aj konvenčné poľnohospodárstvo má potenciál prispieť k udržateľnosti poľnohospodárstva prostredníctvom ochrany rastlín, ktorá je nielen udržateľná, ale aj efektívna z pohľadu produktivity.*

* 1. **PODPRIORITA: PROTIERÓZNE OPATRENIA A BUDOVANIE KRAJINNÝCH PRVKOV**

*Zdôvodnenie: Vodná erózia je najzávažnejším problémom degradácie pôdy v SR – potenciálne je ohrozených takmer 40% poľnohospodárskej pôdy. S uvedeným súvisia aj opatrenia podporujúce aplikáciu organickej hmoty do pôdy, budovanie krajinných prvkov, bezorbové technológie, pôdny pokryv (medziplodiny), zalesnenie, protipovodňová ochrana.*

**PRIORITA 2: DIGITALIZÁCIA**

* 1. **PODPRIORITA: DIGITALIZÁCIA PPA A ZAVEDENIE MONITOROVACÍCH KONTROL V RÁMCI SPOLOČNEJ POĹNOHOSPODÁRSKEJ POLITIKY EÚ**

*Zdôvodnenie: Digitalizácia Pôdohospodárskej platobnej agentúry (PPA) je súčasťou širšej potreby digitalizácie sektora. Digitalizácia sektora a digitalizácia PPA môžu okrem významného nárastu efektívnosti priniesť viacero dôležitých synergií. Samotná digitalizácia PPA sa týka efektívnosti, kvality a včasnosti kontrol a auditov ako aj úplnej elektronizácie podávania žiadostí o poľnohospodárske podpory. Automatizácia procesu by vylúčila subjektívne hodnotenie a nahradila ho automatizovaným vyhodnocovaním žiadostí (na základe objektívne merateľných kritérií) a tiež by znížila početnosť kontrol na mieste. Samostatným problémom v tejto oblasti je nekompatibilnosť systémov (nájomné zmluvy a listy vlastníctva sú vedené v katastri nehnuteľností, pričom žiadosti sa podávajú (a pozemky sú evidované) v rámci LPIS). Existuje tiež priestor pre významné synergie využitia získaných dát (služby užitočné pre inteligentné poľnohospodárstvo). Digitalizácia je aj odporúčaním pre SR v rámci Európskeho semestra (významné kritérium hodnotenia investícií v rámci Plánu obnovy). Čo sa týka monitorovacích kontrol, ich používanie Európska komisia umožnila v máji 2018. Ide o automatizovaný prístup využívajúci snímky zo satelitov Sentinel programu Copernicus. Nové pravidlá umožňujú tiež legitímne využívanie aj iných nových technológií (drony, fotografie so zemepisným označením, údaje z iných satelitov). Monitorovacie kontroly sa majú stať hlavným systémom kontrol v SPP po roku 2020.*

* 1. **PODPRIORITA: VYBUDOVANIE DIGITÁLNEJ INFRAŠTRUKTÚRY, ZLEPŠENIE KVALITY A DOSTUPNOSTI DÁT A PREPOJENIE DATABÁZ (DIGITALIZÁCIA SEKTORA)**

*Zdôvodnenie: Kvalitné a dostupné dáta sú základom pre efektívne fungovanie sektora a jeho riadenie. Ide o nasledovné dáta: dáta o poľnohospodárskych podnikoch (IL MPRV), agrárne trhové informácie Slovenska (ATIS), dáta týkajúce sa kvality pôdy (VÚPOP) (prioritne: erózia, BPEJ, chránená pôda), dáta týkajúce sa vlastníckej štruktúry a využitia pôdy v jednotlivých katastrálnych územiach (ÚGKK), SPF – zverejňovať a pravidelne aktualizovať mapu pozemkov spolu s informáciou o cene a uzavretých zmluvách v mapovej podobe + informácie o potenciálnej dostupnosti pozemkov na prenájom; MPRV – zverejňovať podrobnejšie údaje o pozemkových úpravách – ukončené aj prebiehajúce, PJPÚ aj PPÚ, vrátane kódu k. ú., ceny a zdroja financovania; dáta týkajúce sa lesníctva a lesného hospodárstva; vytvoriť a zverejniť centrálny register fyzických a právnických osôb užívajúcich pôdu, atď. S uvedeným súvisí využitie poľnohospodárskych aplikácií/softvéru (precízne poľnohospodárstvo, manažérske aplikácie, aplikácie pre integrované informácie o počasí, o cenách komodít, výskyte škodcov a úrodových výsledkoch, aplikácie pre identifikáciu nutričných problémov plodín, atď.). Dôležité je tiež vytvorenie systému ad hoc usmernení v prípade náhlych zložitých situácií na trhu (napr. AMO). Napriek celospoločenskému dopytu je stále problematickým netransparentná a nejednoznačná evidencia pozemkov v katastri nehnuteľností (záznamy vlastníctva nie sú v súlade s katastrálnou mapou). Naviac existuje zvláštna evidencia pozemkov LPIS. V tomto smere je teda prioritou prepojenie týchto evidencií (zavedenie a využívanie registra nájomných zmlúv v kombinácii s registrom užívateľských dielov na úrovni LPIS).*

*Predpokladom digitalizácie odvetvia a celého hospodárstva je vybudovanie dostatočne robustnej, bezpečnej a funkčnej vysokorýchlostnej komunikačnej infraštruktúry (mobilné a fixné siete nových generácií). Budovanie digitálnej infraštruktúry je aj odporúčaním pre SR v rámci Európskeho semestra.*

**PRIORITA 3: PRECHOD NA OBEHOVÉ HOSPODÁRSTVO** (V OBLASTI PRÍRODNÝCH ZDROJOV, BIOMASY A POTRAVÍN)

* 1. **PODPRIORITA: MODERNIZÁCIA A OBNOVA V POTRAVINÁRSKOM DODÁVATEĽSKOM REŤAZCI**

*Zdôvodnenie: Potravinársky priemysel je najslabším a najmenej podporovaným článkom potravinovej vertikály, aj keď ide o strategické odvetvie, ktoré v prvom rade zabezpečuje pre občanov SR kvalitné a bezpečné potraviny, ale aj poskytuje pracovné miesta, má významný vplyv na rozvoj regiónov, rozvoj malého a stredného podnikania a udržiavanie života na vidieku. V potravinárskom priemysle na Slovensku sa pri hlavných komoditách využíva menej ako 60 % výrobných kapacít. Hlavným dôvodom je najmä zastaralosť výrobných technológií s vysokou spotrebou energie, bez výraznejších inovácií. Podniky potravinárskeho priemyslu sú schopné investícií do technologickej obnovy iba za podpory vonkajších zdrojov, čo je spôsobené ich finančnou poddimenzovanosťou vyplývajúcou z reality fungovania dodávateľsko-odberateľských vzťahov v obchode s potravinami. Potravinársky priemysel na Slovensku je vystavený príliš silnému tlaku dovezených potravinárskych výrobkov, niekedy za dumpingové ceny, ktoré dovážajú obchodné reťazce s cieľom rozšíriť cenovú ponuku a vyrovnať ich vzájomný konkurenčný zápas. Bez poskytnutia finančnej podpory je konkurencieschopnosť slovenského potravinárstva v porovnaní s inými krajinami EÚ veľmi nízka. Dôkazom toho je aj neustále sa zvyšujúce saldo zahraničného obchodu s agropotravinárskymi komoditami a nízky podiel zastúpenia slovenských potravinárskych výrobkov na pultoch maloobchodu. Podpora by mala byť prednostne nasmerovaná do: zvýšenia spracovateľských a skladovacích kapacít, modernizácie technológií a inovácie výroby, zníženia energetickej náročnosti a zvýšenia efektivity výroby, technológií na zlepšenie a monitorovanie kvality potravinárskych výrobkov, modernizácie a rekonštrukcie výrobných objektov a laboratórií, technológií súvisiacich s vysledovateľnosťou potravín, zníženia emisií, využitia odpadov a vedľajších produktov výroby, odpadového a obalového hospodárstva.*

* 1. **PODPRIORITA: ZNIŽOVANIE POTRAVINOVÉHO ODPADU, LIKVIDÁCIA A ZHODNOCOVANIE ODPADOV, DOBUDOVANIE ČOV**

*Zdôvodnenie: Ako člen EÚ sa Slovensko zaviazalo, že do roku 2030 zníži potravinový odpad na polovicu. Znižovanie potravinového odpadu je tiež súčasťou stratégie Z farmy na stôl. Tento rok musí Slovensko podľa európskej legislatívy poskytnúť Komisii údaje o potravinovom odpade. Nateraz – podľa údajov Eurostatu z roku 2016 – ministerstvo pôdohospodárstva odhaduje, že na Slovensku sa vyhodí približne 180 kilogramov potravín na obyvateľa za rok. Podľa odhadov OSN z r. 2015 sa na Slovensku vyhodí zhruba 900 tisíc ton potravín. Viac než polovicu vyhodených potravín tvorí ovocie a zelenina. Domácnosti vytvárajú najviac potravinového odpadu, pričom podľa jednej zo štúdií veľká časť spotrebiteľov si plytvanie neuvedomuje, čo otvára priestor pre edukáciu spotrebiteľa, osvetu domácností, a pod. Aj v ďalších článkoch potravinového reťazca je priestor na zníženie plytvania (bezpečnosť potraviny počas celého produkčného a distribučného cyklu, alternatívne odbytové kanály, udržateľné obalové materiály, odstránenie bariér darovania potravín, atď.).*

*Čo sa týka recyklácie odpadov, Slovensko patrí do skupiny najslabších krajín v rámci EÚ s podielom recyklovaného odpadu na úrovni 36%. Slovensko má teda v oblasti odpadového hospodárstva čo doháňať a ekologickejšie narábanie s odpadmi je veľkou výzvou odpadového hospodárstva. Týka sa to aj poľnohospodárstva (napr. potenciál využitia poľnohospodárskeho odpadu ako zdroja biomasy) a potravinárstva (odpady z potravín a odpady z obalov (priemyselné obaly, odpady z obalov uvádzaných na trh SR). V oblasti recyklácie a zhodnocovania odpadov máme na Slovensku dobré výskumné zázemie. Nakladanie s odpadmi je aj odporúčaním pre SR v rámci Európskeho semestra.*

*Európska komisia kvôli suchám zjednodušila využitie vody z čističiek odpadových vôd (ČOV) na zavlažovanie pôdy. Slovensko nateraz na takúto vodu odkázané nie je, ale v budúcnosti sa situácia môže zmeniť – zvlášť po dobudovaní závlahovej infraštruktúry. Zmeny klímy a dostupnosť vody v dostatočnom množstve a kvalite bude aj pre Slovensko čoraz väčšou výzvou. Veľký význam má v tomto ohľade stanovenie dostatočných požiadaviek na kvalitu recyklovanej vody.*

* 1. **PODPRIORITA: ZNÍŽENIE ENERGETICKEJ NÁROČNOSTI ODVETVIA POĽNOHOSPODÁRSTVA A POTRAVINÁRSTVA A ZVÝŠENIE PRODUKCIE OBNOVITEĽNÝCH ZDROJOV ENERGIE**

*Zdôvodnenie: V pôdohospodárstve a potravinárstve sú značné rezervy v úsporách energií a energetickej efektívnosti – zateplenie budov, tepelné hospodárstvo, lepšie využívanie technologických a skladových kapacít, chýba špecifický systém energetického poradenstva pre poľnohospodárov. Napriek modernizácii je podiel zastaraných strojov a technológií s nízkou energetickou efektívnosťou stále pomerne vysoký. Poľnohospodárstvo a lesníctvo má v podmienkach SR silný potenciál pre produkciu obnoviteľných zdrojov energie – OZE (biohospodárstvo, obehové hospodárstvo). Najväčší technický potenciál z OZE má biomasa. Potenciál má tiež využitie komunálneho a poľnohospodárskeho odpadu na produkciu biomasy. Podiel obnoviteľných zdrojov z poľnohospodárstva na celkových obnoviteľných zdrojoch rastie (ca. o 20% medzi rokmi 2013 a 2016). Čistá a efektívna výroba a využitie energie je aj odporúčaním pre SR v rámci Európskeho semestra.*

* 1. **PODPRIORITA: PRECHOD NA UDRŽATEĽNÉ OBALOVÉ MATERIÁLY**

*Zdôvodnenie: Prechod na udržateľné obalové materiály je dôležitý v súvislosti so zelenou transformáciou, špecificky v rámci stratégie Z farmy na vidličku (obmedzenie obalových materiálov a ich recyklácia). Na Slovensku máme v tomto smere dobrú výskumnú základňu pre biologicky rozložiteľné a recyklovateľné obaly pre potravinársku výrobu. Ide o perspektívnu oblasť aj v kontexte zavádzania nových vlastných zdrojov financovania EÚ na pokrytie výdavkov Plánu obnovy (daň z odpadov nerecyklovaných plastových obalov).*

**PRIORITA 4: REFORMA PORADENSTVA, APLIKOVANÝ VÝSKUM**

*Zdôvodnenie: Používanie nových dostupných technológií a inovácií v poľnohospodárstve a potravinárstve je nevyhnutné na zaistenie potravinovej bezpečnosti pri súbežnom napĺňaní enviro-klimatických cieľov. Veda, aplikovaný výskum a poradenstvo majú kľúčovú úlohu pri potrebnej digitalizácii, automatizácii a zelenej transformácii sektora. Ich zapojenie by malo v krátkom časovom horizonte zaistiť ziskovosť sektora a tiež priniesť úžitok spotrebiteľom v podobe nižších cien. Z dlhodobého hľadiska sú riešením nasýtenia populácie bez zaťaženia prírodných zdrojov. Automatizácia je tiež riešením vo vzťahu ku klesajúcej pracovnej sile. Technológie nie sú samy o sebe riešením a dáta nie sú informáciami. Rozhodujúca je implementácia technológií a efektívne použitie dát. Bez väzby medzi výskumom a praxou a skvalitnenia a reorganizácie poradenských služieb nebudú prechod na digitálne technológie a zelená transformácia v poľnohospodárstve možné. V tomto smere je potrebným aj vybudovanie účinnejších znalostných a inovačných systémov (AKIS) tak, aby stimulovali rozvoj inovačných projektov a šírenie ich výsledkov do praxe. Dopyt po poradenstve by mal byť "zdola" (ak je kvalifikované a efektívne) a môže nadobúdať individualizovanú podobu alebo taktiež formu (webového) fóra na výmenu poznatkov a zdieľanie praktických informácií o technológiách, postupoch, využívaní informačných a komunikačných technológií. Je tu tiež priestor na sprístupnenie informácií zo strany verejných inštitúcií (zbieraných na účely monitoringu a kontrol).*

**PRIORITA 5: KOMPLEXNÉ POZEMKOVÉ ÚPRAVY A BUDOVANIE SPOLOČNÝCH ZARIADENÍ**

*Zdôvodnenie: Rozdrobenosť pôdy znefunkčňuje trh s pôdou, vytvára neistotu v právnych vzťahoch, sťažuje prenájom, resp. prevod vlastníctva (transakčné náklady) a znižuje cenu pôdy. Okrem brzdenia rozvoja poľnohospodárstva a vidieka, vysoká fragmentácia pôdy sťažuje realizáciu klimatických a environmentálnych cieľov. Sfunkčnenie trhu s pôdou je kľúčové pre rozvoj a konkurencieschopnosť poľnohospodárstva a pre rozvoj vidieka v SR. Pozemkové úpravy tiež prispievajú k vytváraniu vidieckej infraštruktúry a krajinných prvkov.*

**PRIORITA 6: ZALOŽENIE RIZIKOVÉHO FONDU**

*Zdôvodnenie: Tzv. rizikový fond, resp. fond ťažko poistiteľných a nepoistiteľných rizík, ktorého zriadenie je v prípade Slovenska neustále odkladané, má svoje miesto v systéme riadenia rizika – zvlášť v prípade poľnohospodárskych podnikov, ktoré sú vo zvýšenej miere vystavené prírodným udalostiam s negatívnym dopadom a do značnej miery znášajú náklady prebiehajúcich klimatických zmien. Na riadenie nepoistiteľných alebo ťažko poistiteľných rizík je vytvorenie rizikového fondu efektívnejšie v porovnaní s ad hoc štátnou pomocou poskytovanou ex post v prípade katastrofických udalostí (nesystémové vyplácanie, rozpočtovo ťažko plánovateľné). Navyše, neustále žiadanie finančného odškodnenia poľnohospodármi za obzvlášť vysoké straty na poľnohospodárskej výrobe nie je ani imidžové z pohľadu laickej verejnosti. Rizikový fond je formou organizovaného preventívneho sporiaceho fondu, ktorý má v priebehu svojej existencie slúžiť na vyrovnávanie príjmov poľnohospodárov, ktorí na ňom participujú. Zriaďuje sa na úrovni jednotlivých odvetví alebo regiónov, kde poľnohospodári čelia podobným rizikám (ktoré však zároveň nie sú systémové) a je vhodný v prípade sektorov s pravidelnou volatilitou príjmov a občasným výskytom nadmernej straty príjmu. Účinnosť do veľkej miery závisí od dostupných prostriedkov v prípade strát. Čomu treba zvlášť venovať pozornosť, je súbor udalostí krytých rizikovým fondom, spôsob organizácie fondu, ako aj miera spolufinancovania a krytia strát. Nastavenie musí brať do úvahy riziká vlastné každému poistnému systému – morálny hazard, nepriaznivý výber, systémová povahu mnohých rizík, vytláčací efekt. Rizikový fond, resp. rizikové fondy (v prípade vytvorenia viacerých odvetvových fondov), by mali byť financované a spravované MPRV, participujúcimi poľnohospodármi a relevantnými inštitúciami (SHMÚ, ÚKSUP, ŠVSP, NPPC-VÚPOP).*